
Alegerile din octombrie din Germania trebuie analizate în contextul special conturat de sistemul politic/electoral, condiţionalităţile economico-sociale interne şi internaţionale şi personalităţile principalilor competitori/şefi de partide. 

BACKGROUND ECONOMIC ŞI SOCIAL

„Germania este o ţară paradoxală. A cunoscut în ultimii doi ani tulburări, dar este mulţumită”, consideră într-un interviu pentru „Sinteza”
, Emil Hurezeanu, ambasadorul României la Berlin. 

Este într-adevăr Germania mulţumită? Şi dacă este, de ce este si cum se reflectă această situaţie în alegeri, în rezultatele alegerilor? 

Chiar dacă problema refugiaţilor a avut o pondere deloc de neglijat în desfăşurarea alegerilor parlamentare, guvernanţii germani încasează dividendele creşterii economice şi prosperităţii sociale, şomajului scăzut , ale poziţiei de prestigiu şi influenţă pe care Germania le-a câştigat şi în politica internaţională. 

Considerată, la sfârşitul anilor `90, „omul bolnav al Europei”, marcată de costurile reunificării, cu o rată a şomajului de 11,2% în anul 2005, în deceniul următor Germania a avut un parcurs net superior vecinilor săi, iar ultima legislatură a reprezentat o nouă perioadă de stabilitate economică, politică şi socială. Creşterea PIB a fost de 1,8% în  2016, 0,7% în primul trimestru al anului 2017 şi 0,6% în cel de al doilea. Preţul scăzut al energiei a susţinut venitul real şi cheltuielile gospodăriilor. Construcţia de locuinţe a fost dinamică, susţinută de evoluţia favorabilă a veniturilor şi costului scăzut al finanţării. Cererea internă a beneficiat şi de cheltuielile publice în favoarea refugiaţilor. 

Rata şomajului a ajuns la cel mai scăzut procent de după unificare - 3,9% (6,7% şomajul tinerilor, cel mai scăzut din UE), şomajul de lungă durată a scăzut la 31%.  Populaţia activă a atins cifra record de 437 milioane de persoane şi, potrivit datelor Federaţiei industriilor germane, anul acesta au fost create 500.000 noi locuri de muncă. 

Binecunoscuta rigoare bugetară germană se exprimă în excedentul bugetar de 237 miliarde de euro, dintre care 7,7 miliarde doar la bugetul federal. Cu cea mai mare impozitare a profitului din UE, germanii au şi cel mai mare nivel de conformare bugetară. 

Formarea şi educaţia sunt centrate nu doar pe calea academică, ci pe sistemul dual de învăţământ, sistem finanţat prin parteneriat public privat.

Evident, nu totul este roz în Germania. Un studiu al OCDE din anul 2016 sintetizează problemele care există chiar în economia în plin avânt a Germaniei şi care pot explica o serie dintre evoluţiile electorale recente. Deşi, în ansamblu,  creşterea PIB este solidă, creşterea economică este modestă şi investiţiile productive se redresează lent şi se bazează pe exporturi şi consumul privat; în aceste condiţii,  în care activitatea pe pieţele comerciale mondiale, cât şi activitatea în zona euro, sunt slăbite, se pot prevedea repercusiuni negative asupra economiei Germaniei, dependentă în mai mare măsură decât alte economii de schimburile internaţionale. Pe scurt,  în prezent, economia germană creşte mai rapid decât este posibil în condiţii sustenabile. Astfel, riscul unui recul este în creştere fiindcă, potrivit directorului IfW, Stefan Kooths, "economia a pornit la drum cu turaţie maximă şi se află deja în treapta de viteză cea mai de sus. A schimba pur şi simplu viteza nu mai este posibil"
.

Surplusul comercial al Germaniei se ridică în prezent la 261 de miliarde de euro - în cifre absolute, cel mai mare din lume, înaintea Chinei. Relativ la PIB-ul anual, reprezintă o valoare de 8,3%. Prin aceasta, Germania încalcă constant din 2011 limita acceptată de Comisia Europeană, care este de 6% din PIB. FMI și Comisia Europeană cred, pe de altă parte, că un surplus comerciale exagerat este dăunător chiar pentru țara care îl realizează. "În principiu, surplusul de cont curent oglindește surplusul ridicat generat de economiile germanilor, în raport cu investițiile interne relativ scăzute", scriu experții grupului bancar KfW. Germania ar folosi o parte serioasă a veniturilor sale economice neconsumate pentru a construi capital monetar în străinătate, în loc de capital real în interiorul țării.

Simultan, Germania ar avea nevoie urgentă de investiții într-un aparat de producție modern și performant, pentru a se proteja în fața declinului demografic și pentru a-și asigura astfel bunăstarea. Prin urmare, reducerea surplusului comercial ar servi chiar intereselor Germaniei - "dar prin sporirea investițiilor interne și a importurilor și nu prin reducerea exporturilor, care ar fi dăunătoare pentru economia germană", arată analiza KfW
.

Perspectivele pe termen scurt sunt favorabile, dar riscurile pe termen mediu nu sunt deloc de neglijat. În mod special, Brexit-ul şi creşterea generală a măsurilor protecţioniste pot avea un important efect negativ asupra exporturilor germane. În plus, rata scăzută a dobânzilor poate crea un noi riscuri (supraîndatorarea, alocarea greşită a capitalurilor sau supraevaluarea preţurilor activelor).

În ceea ce priveşte şomajul, diminuarea acestuia a fost însoţită de o creştere importantă a riscului de sărăcie a lucrătorilor, mulţi dintre aceştia primind mai puţin de 60% din venitul mediul echivalent global. La sfârşitul anului 2016, circa 1% din populaţia activă era în şomaj de mai mult de 2 ani. Şomajul în rândul resortisanţilor era de 11,4% la sfârşitul anului 2016, în condiţiile în care angajatorii germani se plâng de faptul că nu găsesc mână de lucru suficient calificată, semn că există o zonă importantă de inadecvare a competenţelor la piaţa muncii. 

Problema imigraţiei este cea care a influenţat desfăşurările electorale ale anului 2017 şi, evident, rezultatul alegerilor din octombrie.

Din 2011 fluxul imigranţilor a fost în continuă creştere, în contextul tulburărilor legate de datoriile zonei euro şi crizei economice. În 2015 a fost înregistrată cea mai mare creştere, circa 1 milion de imigranţi – adică 1,2% din populaţia Germaniei - au cerut, pe parcursul unui an, azil în Germania, din raţiuni umanitare. În primul semestru al anului 2015 30% dintre solicitanţii de azil erau tineri sau copii, 50% dintre adulţi aveau sub 35 de ani. Cei mai mulţi veneau din Orientul Mijlociu şi Africa şi doreau să se stabilească definitiv în Germania. Bineînţeles întâmpinau mari dificultăţi în a găsi de lucru. Cea mai mare creştere procentuală a numărului de imigranţi în ultimii doi ani s-a înregistrat în Brandenburg (+180%), iar cel mai scăzut în Hamburg (+73%). În cifre absolute, cei mai mulţi solicitanţi de azil trăiesc în Nordheim-Westfalia (429.000), iar cei mai puţini în Bremen (23.000)
. 

Prin urmare, sarcinile viitorului guvern nu vor fi deloc uşoare. Financial Times le sintetizează: relansarea economiei, reducerea şomajului şi a deficitului bugetar, cât şi reforma fiscală şi a sistemului de pensii.
SISTEMUL POLITIC/ELECTORAL GERMAN

Conform Legii electorale (Federal Electoral Act 1993, cu modificările din mai 2013), Parlamentul german este bicameral, compus din Camera inferioară, Bundestag, şi Camera superioară, Bundesrat. Alegerile pentru desemnarea membrilor Bundestagului au loc o dată la patru ani, printr-un sistem mixt, care combină votul uninominal majoritar  cu votul proporţional pe liste. Prin urmare, fiecare alegător are două voturi. Primul (Erststimme), îi permite, prin scrutin uninominal, să desemneze deputatul circumscripţiei (Wahlkreise) în care este înscris ca alegător. Germania are 299 circumscripţii şi numărul aleşilor pe baza acestui sistem, deci al celor care obţin un mandat direct, merge de la 2 (Bremen), 4 (Sarre), la 64 (Renania de Nord-Westfalia).

Al doilea vot (Zweitstimme), permite alegătorului să voteze în favoarea listelor prezentate de partidele politice la nivel de land (Germania are 16 landuri).  Locurile sunt repartizate după metoda Saint-Lague/Schepers
. Procentajul celui de la doilea vot determină numărul locurilor care revin, proporţional, fiecărui partid şi, în final, raportul de forţe dintre partidele reprezentate în Bundestag. Doar partidele care au obţinut mai mult de 5% dintre voturile exprimate la nivel naţional sau 3 mandate directe la scrutinul uninominal vor fi reprezentate în Bundestag. 

În cazul în care un partid politic obţine, în circumscripţiile electorale dintr-un land, un număr mai mare de mandate decât cele la care ar avea dreptul ca rezultat al operaţiilor descrise mai sus, mandatele respective se adaugă la totalul fotoliilor din Bundestag, lucru care face ca numărul acestora să poată fi variabil de la o legislatură la alta. Actuala legislatură vine cu cel mai mare număr de deputaţi de după război: 709.

Sistemul electoral vizează evitarea fragmentării scenei politice experimentată de Germania în perioada Republicii de la Weimar (1919-1933), când un mare număr de partide politice reprezentate în Bundestag a făcut cvasi-imposibilă guvernarea. În 1949 au fost reprezentate 11 partide politice, 4 în 1957 şi doar 3 (Uniunea Creştin-Democrată şi Uniunea Creştin-Socială fiind în coaliţie) între 1961 şi 1983. Actualmente sunt reprezentate în Bundestag 5 partide politice – CDU/CSU, SPD, Stânga, Verzii şi AfD.
PARTIDE ȘI PROGRAME DE CAMPANIE
Uniunea Creştin Democrată (CDU)

Culoare – negru

Preşedinte – Angela Merkel

Număr de membri – 430.000

Votanţi – nucleul este constituit din cetăţeni peste 60 de ani. De altfel, la nivel federal,  potrivit conducerii Fundaţiei pentru dreptate intergenerațională din Germania "cel puțin un votant din trei are mai mult de 60 de ani. În același timp, jumătate dintre membrii Partidului Social-Democrat (SPD) și ai Uniunii Creștin-Democrate (CDU) au trecut și ei de 60 de ani. Într-o democrație, politica se face pentru grupul cel mai puternic de votanți”
.
Votanţii CDU sunt, în majoritate, creştini practicanţi, din zona rurală – mai ales din sudul Germaniei - cărora li se adaugă proprietarii de mici întreprinderi, cetăţeni cu nivel de educaţie mediu sau scăzut.

Rezultatul la alegerile federale din 2013 – 41.5% (311 din 630 locuri)

Istorie – CDU a fost înfiinţat în Germania de Vest, în 1950, ca partid al tuturor germanilor creştini conservatori. A devenit forţa politică dominantă în perioada imediat postbelică; a unificat Germania şi a condus ţara în 47 din cei 67 ani ai perioadei invocate, alături de partidul-soră din Bavaria, Uniunea Social-Creştină (CSU).

Konrad Adenauer, care a condus guvernele germane din 1949 până în 1963, este privit ca tatăl naţiunii; alături de ministrul economiei şi succesor al său la conducerea guvernului, Ludwig Erhard, a prezidat „miracolul economic” al redresării Germaniei Occidentale. Reputaţia partidului a fost întărită în perioada guvernării lui Helmut Kohl, de al cărui nume este legată reunificarea Germaniei, în 1990. 

Programul pentru alegerile federale din septembrie 2017

Programul CDU pune accent pe bilanţul celor trei legislaturi conduse de Angela Merkel, care se prezintă ca garant al stablităţii şi prosperităţii ţării, în condiţiile în care lideri europeni charismatici au căzut pradă “degagismului” (David Cameron, Francois Hollande, Matteo Renzi). Angela Merkel a continuat să înmagazineze încrederea majorităţii  compatrioţilor săi. Mesajul ei a fost mereu acelaşi: de ce să ne asumăm riscul ineditului, dacă economia germană este câştigătoare şi Germania este mai puternică decât oricând, în Europa şi în lume?!
Moto-ul programului electoral a fost „Pentru o Germanie în care să trăim bine şi cu plăcere” („Für ein Deutschland, in dem wir gut und gerne leben“).

Punctele esenţiale au fost economia, munca şi familia
.

În domeniul economic, Programul CDU promite prosperitate şi securitate, înainte de toate prin angajarea integrală a forţei de muncă (rată a şomajului sub pragul de 3%), obiectiv ce trebuie atins înainte de 2025. « În 2005, când am vorbit de angajarea intergrală şi ni s-a râs în nas, aveam 5 milioane de şomeri. În 2017, am reuşit să reducem numărul lor la jumătate şi în prezent vrem să reducem încă o dată la jumătate numărul lor », a declarat Angela Merkel
. 

Un alt punct al programului electoral prevede reducerea impozitului pe veniturile clasei mijlocii şi creşterea pragului pentru impozitare de la 52.000 euro anual la 60.000 euro. Aceasta constituie o creştere considerabil mai modestă decât cea propusă de SPD, în a căror viziune, pragul maxim de impozitare ar trebui să se ridice la 76.000 euro. CDU urmăreşte doar impzitarea “superbogaţilor” (persoane singure al căror câştig anual trece de 232.000 euro) cu 45%
.
De asemenea, a promis să revizuiască taxa de reunificare – contribuţia de 5,5% asupra veniturilor particularilor şi întreprinderilor, introdusă în 1991, pentru a finanţa unificarea landurilor din fosta RDG.

În domeniul social, ideea principală este cea a egalizării condiţiilor de trai în toate regiunile ţării, ca şi cele între mediul rural şi urban. Programul electoral al CDU cuprinde şi ajutor fiscal pentru « prima locuinţă », renunţarea la reformarea sistemului de pensii pentru următorii 30 de ani, construirea a 1,5 milioane noi locuinţe până în 2019, totul fără a se aduce atinge echilbrului finanţelor publice. A promis că o treime din excedentul bugetar va fi îndreptat către investiţiile în infrastructură.

În ceea ce priveşte familia, programul prevede creşterea alocaţiei pentru copii, micşorarea impzitelor pentru familii, asigurarea echilibrului între viaţa profesională şi cea de famlie şi a unor modele flexibile de muncă, care să vină în ajutorul părinţilor.

Digitalizarea la un nivel superior a societăţii germane presunpune, în viziunea electorală a CDU, acoperirea întregului teritoriu cu reţea din fibră optică, înfiinţarea unui minster pentru politica digitală, crearea mai multor locuri de muncă pe sistem digital, modele de şcoală şi pregătire digitală. Investiţia în reţeaua digitală ar avea valoarea de 12 miliarde euro. 

În domeniul ordinii şi siguranţei, progamul electoral prevede crearea de 15.000 de noi posturi de poliţişti, sipraveghere digitală a zonelor periculoase, asigurarea împtoriva cyber-atacurilor, creşterea bugetului pentru apărare la 2 procente din PIB.

Migraţia şi integrarea au constituit principalele puncte ale campaniei electorale şi terenul de confruntare, nu doar cu AfD, cu Verzii sau liberalii, dar şi cu partenerul de coaliţie, CSU.
În acest moment, în Germania nu există o limită maximă a numărului de refugiaţi care ar putea rămâne în ţară şi, în această privinţă, controversele au fost acerbe, chiar în rândurile conservatorilor, dar, ca mai totdeauna, punctul de vedere al Angelei Merkel a fost cel mai puternic, astfel că programul coalţiei nu face nicio referire la acest aspect.  Se remarcă însă că partidul îşi propune ca "numărul refugiaţilor să fie redus pe termen lung". În planul CSU pentru Bavaria se stipulează circa 200.000 de nou-veniţi pe an.

Merkel a apărat totodată proiectul european, pe care l-a numit "garant al păcii" pe continent. În legătură cu discuţia, care se va antrena după alegeri, aşa cum promite preşedintele Franţei, posibilitatea înfiinţării unui Fond Monetar European şi a funcţiei de ministru european al finanţelor, au constituit perspective ale dezbaterii electorale. CDU ar accepta un ministru european al Finanțelor doar în cazul în care sarcina lui principală ar consta în aplicarea automată a regulilor fiscale ale Uniunii Europene în toate statele membre. Un astfel de ministru al Finanțelor ar avea puterea de a sancționa în mod automat fiecare guvern național care cheltuiește discreționar banii publici, care reduce investițiile și creează o creștere economică nesustenabilă bazată doar pe consum, 

Transformarea Mecanismului European de Stabilitate (MES) într-un Fond Monetar European (FME) a găsit un susținător puternic în ministrul german de Finanțe, Wolfgang Schäuble, potrivit căruia FME ar trebui să devină organismul care ar ajuta orice țară europeană aflată în dificultate economică, astfel încât implicarea Fondului Monetar Internațional (FMI) în Europa să nu mai fie necesară.

Partidul Social-Democrat (SPD)

Culoare –  roşu

Preşedinte – Martin Schultz

Număr de membri – 440.000

Votanţi  -  în mod tradiţional, votanţii partidului fac parte din clasa muncitoare şi sindicate. Bazinul electoral al social-democraţilor este constituit din  zonele foarte populate, regiunile industriale din vestul Germaniei, în mod particular Rhenania de Nord - Wetfalia, ca şi oraşele din Hessa şi Saxonia Inferioară.
Rezultat la alegerile din 2013 – 25.7% (193 din 630 locuri)

Istorie -  Istoria mişcării muncitoreşti  şi a Partidului social democraţilor germani porneşte din perioada revoluţiei din 1848, formarea partidului a avut loc în 1875 - ceea ce-l face cel mai vechi partid din Germania - iar denumirea actuală datează din 1890. Odată cu înfiinţarea Partidului Comunist din Germania, în 1919, SPD a devenit partidul reformatorilor, mai mult decât al revoluţionarilor, ceea ce nu a împiedicat internarea în lagărele de concentrare ale celui de al Treilea Reich a unora dintre liderii formaţiunii.   Este al doilea partid ca mărime din Germania şi are la bază ideea unei societăţi libere, drepte şi solidare. 

Primul cancelar provenit din rândurile SPD, Willy Brandt, a condus guvernele germane între 1969 şi 1974 şi şi-a dobândit o reputaţie internaţională prin politica de reconciliere cu Europa de Est, promovată în perioada în care a fost ministru de Externe în cadrul guvernării de coaliţie CDU. A fost urmat de Helmut Schmidt, altă figură emblematică a SPD.

SPD a guvernat Germania 34 din cei 67 de ani ai Republicii Federale, dintre care 21 de ani în formule de coaliţie.

Programul pentru  alegerile federale din septembrie 2017

Motto-ul campaniei electorale a fost „Este vremea pentru mai multă dreptate”. Programul este axat pe problemele de muncă, dreptate socială şi politică europeană.

În principalele probleme sociale şi de muncă, SPD şi-a condus campania pe teme de justiţie socială. „Combinaţia dintre protecţie socială şi formare, acesta este proiectul meu”, afirma de la bun început Martin Schultz, care doreşte redistribuirea profitului către cei mai săraci şi impunerea de taxe şi impozite celor bogaţi, vrea să impună înscrierea în legea fundamentală a obligaţie de a investi, în situaţia în care „multe persoane nu au făcut nimic pentru a schimba ceva, pentru că Germania merge bine. Asta e o mare greşeală.  Da, Germania este tare. Dar nu va fi bine; în continuare nu va fi bine pentru toţi germanii. Atenţie la un lucru: dacă nu investim acum, este pus în pericol viitorul nostru”
. 

Pentru a evita penalizarea din partea claselor mijlocii, programul electoral prevede ridicarea la 76.200 euro a nivelului  maxim peste care se poate începe impozitarea “superbogaților”. 

În plus, se prevăd asigurări proporţionale cu munca, nivel de 48% al pensiei, oprirea creşterii vârstei de pensionare şi prelungirea duratei alocaţiei de şomaj. 

În ceea ce priveşte familia, se militează pentru realizarea echilibrului între viaţa profesională şi cea de familie, împărţirea egală a timpului dedicat creşterii copilului între părinţi, indemnizaţii pentru întreţinerea copiilor în şcoli şi grădiniţe. 

În ceea ce priveşte problemele europene,  Martin Schultz se luptă pentru a relansa integrarea europeană, luptă care, susţine el, nu a fost suficient susţinută de Angela Merkel anii trecuţi. Este favorabil ideii unui buget comun al zonei euro, pentru a susţine creşterea angajării şi prevenirii crizelor financiare, precum şi numirii unui ministru de finanţe european, dar se opune clar recurgerii al euroobligaţiuni, adică mutualizării datoriilor. Respinge exigenţele impuse de NATO, care presupun ca fiecare stat membru să consacre cel puţin 2% din PIB pentru apărare.

În ceea ce privește migrația, militează pentru combaterea cauzelor migrației în țările de origine, securizarea granițelor, gestionarea problemei migranților în interiorul Europei, mai buna integrarea a migranţilor, impunerea cotelor pentru migranți, oprirea obținerii dublei cetățenii.

Cea mai ambițioasă - și mai controversată - propunere se referă la modificarea legii electorale astfel încît dreptul la vot să fie obținut la vîrsta de șaisprezece ani. O propunere care arată că, măcar în parte, social democrații au început să identifice cauzele eșecului în alegerile din 2017.

 În ciuda unor propuneri interesante în programul electoral, prestația lui Schulz în cadrul dezbaterilor electorale a fost neconvingătoare.

Alianța 90 /Verzii

Culoare : verde

Președinți : Cem Özdemir, Simone Peter
Candidați : Cem Özdemir, Katrin Göring-Eckardt

Număr membri: 60.000

Votanți: Cea mai mare parte sunt votanți cu educație academică, din mediul urban, în special din orașele universitare din Vestul Germaniei, și doar mai puțin de 10% au vârsta sub 35 de ani. Verzii se străduiesc acum să pătrundă în rândurile muncitorilor.

Rezultat la alegerile din 2013: 8,4% (63 de locuri din 630)

Istorie: Partidul Verzilor este, probabil, partidul anti-sistem cu cea mai de succes evoluție din istoria politică a Germaniei. Partidul s-a dezvoltat pe baza mișcărilor de protest din anii `80, din Germania de Vest, împotriva staţionării rachetelor nucleare americane cu rază medie de acţiune. Verzii se autodefineau ca ecologişti, democrați, sociali, nonviolenţi, ca „formaţiunea anti-partide“, concept lansat de mentorul lor, charismatica Petra Kelly.  
Spre surpriza cvasi-generală, în alegerile din 1983 au obținut 5% din voturi și au intrat în Bundestag. Odată asociați cu mișcarea hippy și cu activiștii de mediu, Verzii au devenit treptat partidul mainstream al clasei mijlocii.

Ascensiunea lor a fost foarte vizibilă în 1998, când au devenit cel mai tânăr partener al unei coaliții conduse de social democratul Gerhard Schröder, în care Joshka Fischer a fost ministru al Afacerilor Externe și vicecancelar. În anul 2005 păreau a fi devenit istorie, mai ales după retragerea lui Joshka Fischer. Dar partidul a avut suficiente rezerve. Cel mai mare succes electoral a fost obținut în 2009, când a obținut 10% din voturi - pentru prima și ultima dată!

În 2013, în landul Baden-Württemberg, Verzii au pentru prima dată un prim-ministru: Winfried Kretschmann, iar în Stuttgart primarul era și el Verde. Aceste câștiguri politice, ca și bunul scor electoral general veneau, de această dată, pe un alt eveniment cu puternic marcaj public: incidentul din 2011 de la Fukushima. Verzii sunt un potenţial partener de coaliţie în egală măsură pentru creştin-democraţi şi pentru sociali-democrați.

Idealurile politice ale Verzilor sunt concis prezentate pe pagina de start a web-site-ului partidului: natură în idei (Umwelt im Kopf), lumea în priviri (Welt im Blick), libertatea în inimă (Freiheit im Herzen), corectitudinea în spirit (Gerechtigkeit im Sinn)
.

Mai multă dreptate  socială - combaterea sărăciei copiilor, a șomerilor, a celor defavorizați, șanse egale pentru toți, prin alocarea mai multor fonduri pentru educație, sporirea bugetelor familiilor, asigurări sociale pentru toți cetățenii. 

Protecția sporită a mediului, prin scăderea cantității de energie provenită din cărbune, închiderea a 20 dintre cele mai “murdare” centrale pe cărbune, obținerea, până în 2030, a energiei doar din surse regenerabile, agricultură și creștere a animalelor pe principii de durabilitate.

În ceea ce privește munca, Verzii promit egalitatea veniturilor între bărbați și femei, dreptul de a reveni de la program de lucru redus la progam întreg, cotă de 50% pentru femei în pozițiile de conducere, modele flexibile de muncă.

Societatea trebuie să asigure deplina egalitate între cetățeni fără vreo discriminare pe bază de sex, credințe, idei sau orientare sexuală.

În domeniul migrației și integrării - zonele în care alianțele postelectorale ar putea eșua – se promite drept de azil fără limitare, accelerarea procedurilor de azil, interzicerea trimiterii în zonele de conflict a celor cărora li s-a respins procedura de azil, permisiunea întregirii familiei pentru azilanții legali, cetățenie pentru toți copiii născuți în Germania.

Die Linke (Stânga)

Culoare: roșu (pentru a se diferenţia clar de SPD au adoptat roşu magenta)

Conducere: Katja Kipping, Bernd Riexinger

Candidați: Sahra Wagenknecht, Dietmar Bartsch

Rezultatul obținut în alegerile din 2013: 8.6% (64 din cele 630 de locuri)

Număr de membri: 60.000

Votanți: votanții sunt, în majoritatea lor, cetățeni din Germania estică. Votanții din vestul Germaniei aparțin categoriilor de tineri protestatari, împotriva establishmentului politic. Potrivit unor sondaje, o parte a acestora au migrat, în ultimii ani către AfD!

Istorie: Partidul s-a constituit în iunie 2007, ca urmaș al vechiului Partid Socialist Unit din Germania de Est, Alternativa Electorală. 

Unul dintre cei mai proeminenți oameni politici ai Stângii a fost minstrul de finanțe Oskar Lafontaine, un plecat din SPD.

În parte pentru că a fost asociat cu dictatura est-germană, Stânga a rămas un paria al partidelor mainstream și nu a făcut parte niciodată din coalițiile federale, cu toate că are destulă experiență în guvernarea la nivel local. 

La 25 de ani de la reunificare, partidul se bucură de o poziţie respectabilă în estul Germaniei. În coaliţii a fost şi e în continuare nevoie de acest partid care se adresează celor care au crescut cu el, gruparea de care se agaţă restul electoratului care acceptă continuarea moştenirii vechiului partid comunist. În noile landuri federale, Stânga e un factor politic pe care schimbarea sistemului l-a afectat, dar nu l-a marginalizat
. Preşedintele Germaniei, Gauck, nu s-a sfiit să-şi arate aversiunea faţă de reprezentanţii stângii: "Prea apropiaţi de mentalitatea SED, nu sunt de încredere”. Mulţi germani îi dau dreptate.
.

Programul electoral adoptat de Stânga la Hanovra implică revizuirea totală a platformei de reforme "Agenda 2010", aplicată de guvernul social-democrat/ecologist condus de Gerhard Schroeder. Germania a ieșit de fapt din criză cu acest plan de reformare a politicilor economice și sociale.

Programul electoral 2017 a stat sub mott-ul “Social. Dreptate. Pace. Pentru toți” („Sozial. Gerecht. Frieden. Für alle“). 

Punctele esențiale ale programului sunt dreptatea socială și lupta împotriva sărăciei.

În domeniul muncii, Stânga promit salariu minim legal de 12 euro/oră, săptămână de lucru de 30 de ore, garantarea salariului elgal pentru muncă egală, întărirea forței contractelor colective și de ramură. De asemenea, promit creșterea nivelului pensiei la 53%.

În domeniul social, se preconizează asigurări sociale obligatorii de 1050 euro, creșterea alocației pentru copii la 328 euro, tarife sociale pentru energia electrică și transportul public, nivel egal pentru plata asigurărilor sociale, pentru  angajați și angajatori, scutirea de impozit a veniturilor mici și mijlocii. Reintroducerea impozitului pe proprietate, limitarea nivelului chiriilor, construirea a 250.000 locuințe sociale anual, interzicerea speculei cu locuințe.

Măsuri radicale sunt preconizate și în ceea ce privește UE (încetarea acordurilor de tip TTIP, TISA, CETA, desființarea NATO, încetarea misiunilor Germaniei în afara granițelor).

Problemele migrației sunt abordate într-o manieră care îi apropie de Verzi, respectiv crearea de drumuri sigure pentru migranți, tăierea rădăcinilor migrației prin programe de dezvoltare și comerț global, asigurarea dreptului de ședere pentru migranți. 

Partidul Liber Democrat (Freie Demokratische Partei) – FDP

Culoare: galben
Președinte: Christian Lindner

Număr membri: 54.000

Votanți: în mare parte liber profesioniști, mai ales patroni de întreprinderi, stomatologi și avocați

Rezultatul la alegerile din 2013: 4.8%

Istorie: Liberal democrații sunt prezenți în mai toate legislaturile Republicii Federale. Înființat în 1948, partidul nu a dat cancelarul în această perioadă, dar a participat la guvernare timp de 41 de ani, în diferite formule de coaliție. Din rândul partidului au pornit figuri emblematice ale politicii germane postbelice. Unul dintre cei mai reprezentativi este Hans-Dietrich Genscher, minstru de externe în cabinetele Kohl.

Platforma FDP se bazează pe principiile libertății individuale și drepturilor civile. 

Motto:  „Să privim înainte” (Schauen wir nicht länger zu)
Educaţia  pentru toţi -  finanţarea învăţământului de la nivel federal, digitalizare, programe unitare de învăţământ, formarea educatorilor, mai mult timp liber pentru elevi – este primul punct al programului. Este pus un accent deosebit pe digitalizare, înfiinţarea unui minister specializat – Digital-Ministerium. 

În ceea ce privește munca, se prevede reducerea intervenției statului în economie, păstrarea flexibilității pieței muncii prin munca part time, săptămâna de lucru de maxim 48 de ore, oportunități egale pentru femei și bărbați în accederea la funcțiile de conducere, fără a fi impusă o cotă, vârstă de pensionare fără limită impusă. Liberalii propun înlesniri fiscale substanțiale de 30 de miliarde pentru următoarea perioadă legislativă. 
În ceea ce priveşte securitatea,  FDP se opune stocării datelor cu caracter personal şi solicită folosirea "responsabilă" a metodelor de supraveghere video. Mai multă siguranţă înseamnă mai mulţi poliţişti şi judecători.
Familia ocupă un rol important în programul liberal, care promite creşterea alocaţiilor pentru copii, sprijinirea familiilor monoparentale, a uniunii consensuale, mai multe posibilităţi pentru familie, pentru creşterea copiilor şi timp liber. 
Numirea unui ministru al afacerilor externe european și înființatea unei armate europene sunt deziderate ale politicii UE care pot conduce la îmbunătățirea coeziunii la nivel european. Germania trebuie să se implice mai puternic în politica internațională. Trebuie sporită reprezentativitatea Parlamentului European şi schimbat sistemul alegerilor europene, astfel încât acestea să fie cu adevărat reprezentative, trebuie regândite competenţele statelor membre şi ale Uniunii.
Migrația trebuie reglementată prin punerea la punct a unui sistem care să permită imigrarea celor cu aptitudini profesionale.
Alternativa pentru Germania (Alternative für Deutschland) - AfD

Culoare: albastru deschis

Conducere: Jörg Meuthen, Alexander Gauland, Beatrix von Storch  
Candidați: Alexander Gauland, Alice Weidel

Număr membri: 27.000

Votanți: AfD a luat votanți de la toate partidele politice, cu excepția verzilor și au reușit să moblizeze o mare parte a absenteiștilor. 

Rezultat în alegerile din 2013: 4,7%

Istorie: Partidul a fost înființat cu cinci luni înainte de alegerile din 2013 ca partid eurosceptic și a ratat cu un procent infim intrarea în Bundestag. Înființarea partidului a fost inițiativa unui grup de academicieni eurosceptici, ca protest la moneda euro. În anul 2015, Bernd Luke, liderul AfD a fost înlocuit cu Frauke Petry, mult mai evident naționalistă, anti-imigrație, anti-Islam, o agendă cu care  avut succes, pe fondul crizei refugiaților din 2015. În 2016, a fost singurul partid care a salutat alegerea lui Donald Trump și decizia Marii Britanii de a ieși din UE. Actualmente AfD este divizat între curentul conservator, centrat pe probleme ca imigraţia, menţinerea ordinii şi locul islamului în societate, şi un curent realist, reprezentat de Frauke Petry, pus în minoritate de către conducerea AfD, în timpul congresului de la Cologne, din 23-24 aprilie 2016, ocazie cu care Alexander Gauland, fost membru al UCD, şi Alice Weidel, au fost desemnaţi delegaţi ai partidului pentru conducerea campaniei electorale.

 „Suntem naţionalişti şi suntem mândri de asta”, a declarat Alexander Gauland, care îşi fixase ca obiectiv câştigarea a 15% din locurile din Bundestag. 

Programul, de 78 de pagini, şi declarat de creatorii lui ca reprezentând Realpolitik,  cu scopul de a ajunge la putere în 2021, este favorabil ieşirii Germaniei din zona euro, democraţiei directe, închiderii frontierelor, sfârşitului dublei cetăţenii, înăspririi dreptului de azil şi expulzării masive a imigranţilor consideraţi periculoşi sau a celor ilegali. Preconizează, de asemenea, împiedicarea reunificării familiilor refugiaţilor şi dobândirii cetăţeniei germane de către imigranţi, declararea islamului incompatibil cu cultura germană. Programul electoral AfD conţine câteva revendicări extrem de controversate ca, de exemplu, interzicerea minaretelor şi anunţare orei de rugăciune a muezinilor. Aceste revendicări contravin legislaţiei germane care garantează cetăţenilor libertatea religioasă. În consecinţă, ministrul justiţiei, Heiko Maas, a calificat aceste revendicări programatice, într-un interviu acordat ziarului „Frankfurter Rundschau”, drept anti-constituţionale. Legea Fundamentală, a spus ministrul, garantează nu numai libertatea religioasă, ci interzice şi orice discriminare din motive religioase.
DESFĂŞURAREA CAMPANIEI ELECTORALE

Campania electorală a fost calificată, nu doar de către mass-media germană, ci şi de cea internaţională, ca ar fi prezentat o uluitoare lipsă de dezbatere asupra problemelor esenţiale; aceasta, alături de o prezumtivă coaliţie bine reglată şi un electorat satisfăcut, ar putea conduce la o întârziere a reformelor necesare, indiferent de coloratura viitorului guvern. Tonul discursurilor a fost destul de rezervat, nu sunt manifestaţii, proteste, acuzaţii grave la adresa candidaţilor. 
Angela Merkel, pornită, în pofida celor trei mandate de cancelar, de pe prima poziţie, și-a început campania electorală pentru alegerile generale cu promisiunea ca, până în 2025, rata șomajului să se situeze sub 3% și cu menținerea unui deficit zero și prin apărarea proiectului Uniunii Europene, care a adus importante beneficii pentru Germania. Şi promisiunea intrinsecă de a le oferi germanilor ceea ce doresc cel mai mult: stabilitate şi predictibiltiate
Și a fost principalul motor al campaniei partidului. Extraordinara ei capacitate de a se adapta și de a prelua și prezenta teme ale tuturor, pentru toți, a fost sintetizată de către Ines Pohl, redactor şef la DW: “În mijlocul acestei dezbateri complexe și grele, cancelara Merkel a venit acum, la mai puțin de 100 de zile înaintea alegerilor generale, cu o propunere ludică: printr-un "Alfabet al Germaniei", publicat în cotidianul de mare tiraj BILD, șefa guvernului de la Berlin oferă propriile ei definiții și îi invită pe cetățeni să se alăture dezbaterii. Fără îndoială, o abordare absolut genială a acestei teme! Cui în afară de Merkel i-ar reuși să laude încă din prima frază Articolul 1 al Constituției și să arate clar în același timp pe ce fundament indiscutabil se bazează Germania. Iar apoi, ceva mai târziu, să abordeze teme profane ca "pregătirea profesională duală" și "ferestrele etanșe". Ea vorbește în aceeași frază despre "federalism", despre "responsabilitatea perenă a Germaniei pentru Holocaust" și despre "integrare". Iar la noțiunea de "Made in Germany" se alătură desigur cea de "musulmani".

Cine crede că acest "Merkel-Alfabet" a fost creat la întâmplare se înșală total. Mie cel puțin, ca cetățean german care vrea o Germanie deschisă spre lume, cu toată ancorarea ei în tradiție, cultură și istorie, mi se pare că este o compoziție bine alcătuită. Alfabetul conține termeni ca "curiozitate", "protecția mediului" și "diversitate". "Libertatea presei" este o parte la fel de integrală a țării noastre precum "culesul ciupercilor" și "punctualitatea".

Și desigur că iscusita politiciană își face astfel cunoscute o parte din propriile convingeri. Astfel, acest alfabet este mai mult decât un joc umoristic de gândire. Este o declarație guvernamentală à la Merkel. În anumite domenii-cheie, ca recunoașterea libertății religioase, cu o poziție foarte clară, dar flexibilă în alegerea generală a termenilor din alfabet, astfel încât să se simtă incluse în dezbatere cât mai multe persoane »
.

Martin Schultz, nu de mult numit ”Nașul SPD” și ”trenul de neoprit, care va intra cu viteză în cancelarie” a pierdut puncte importante; cu trei luni înainte de alegerile parlamentare, SPD stătea aproape la fel de rău în sondaje ca înaintea nominalizării lui Schulz.

În centrul campaniei electorale a SPD s-a aflat dilema majoră în care s-a zbătut partidul: cum să prezinte convingător necesitatea schimbării, ca partener junior într-o coaliţie condusă de o cancelară centristă, ce beneficiază de o mare apreciere, pe plan intern şi internaţional! Orice atac la fosta guvernare înseamnă un atac asupra propriului partid. 

Angela Merkel a împins treptat partidul către centru, chiar a  adoptat o serie de poziţii mai nuanţate faţă de centru-stânga.  

În aceste condiţii, electoratul tradiţional al SPD – lucrători din zonele industriale, sindicalişi şi funcţionari publici – a fost erodat. Mai mult, a pierdut electorat şi în favoarea Stângii, care ţinteşte politicile de muncă şi problemele de sănătate, solicită o redistribuire mai mare a bogăţiei, revizuirea politicilor salariale în favoarea muncitorilor
. 

Liberalii profită de pe urma tinereţii şi elanului ultrapragmaticului lor lider, Christian Lindner, ca şi de pe urma refuzului comprehensibil al unor alegători de centru-dreapta de a mai opta pentru partidul Angelei Merkel.

Lindner a exclus din joc, de la bun început, Verzii, spunând că bătălia pentru locul al treilea este între FDP și AfD, idee pentru care nu a ezitat să flirteze cu alegătorii "pierduți" înspre extrema dreaptă. Două teme ale campaniei FDP vin în sprijinul acestei idei: anexarea Crimeii și tema Europa
. În ceea ce privește Crimeea, Lindner și-a nuanțat ulterior poziția.
Partidele mainstream au dus o campanie electorală prudentă, astfel încât să lase deschise porţile unei viitoare colaborări guvernamentale, clar fiind că, în nicio situaţia, AfD nu se va afla în viitorul executiv.

AfD a fost singurul partid care a contestat în esenţă direcţia economică şi politică pro-europeană a Germaniei, un semnal cu privire la răscrucea antieuropeană care se conturează în societarea germană.

Ce a mai animat puţin campania electorală, dar la sfârşitul acesteia, a fost duelul TV dintre Angela Merkel şi Martin Schultz. 

Confruntarea a fost difuzată în prime-time de cele patru mari posturi de televiziune cu acoperire națională și urmărită de peste 20 de milioane de telespectatori. Criza refugiaților, Erdogan, Trump, vârsta de pensionare și scandalul motoarelor Diesel - acestea au fost temele centrale abordate de cei doi.

În ceea ce priveşte politica pentru imigraţie, Schulz a atacat-o pe Merkel pentru faptul că, în 2015, atunci când a deschis granițele, ar fi făcut greșeala de a nu fi implicat din start vecinii europeni. Cancelara a ripostat cu un set de argumente reale,  spunând: "Cineva trebuia să decidă!" Europa nu ar fi acționat la timp într-o situație de criză majoră, a spus Merkel. La întrebarea cât va dura până când cei peste un milion de refugiați din ultimii ani vor fi integrați, Schulz a răspuns: probabil o generație întreagă.

În subiectele internaționale -  Turcia, Coreea de Nord și Trump în SUA - Schulz a încercat să schițeze soluții simple, în timp ce Merkel s-a prezentat ca o politiciană cu experiență. De exemplu, nu se pot pur și simplu rupe toate relațiile diplomatice cu Turcia, ci trebuie găsită o formulă de a continua dialogul, și datorită  ostaticilor, și-a argumentat Merkel stilul ei de ”Realpolitik”. Ambii politicieni au fost însă de acord cu faptul că negocierile de aderare europeană cu Turcia ar trebui întrerupte.

Ca teme de politică internă, moderatorii au abordat scandalul motoarelor Diesel, pensia la 70 de ani, dreptatea socială și dotarea precară a poliției germane.

Mulți observatori consideră că a fost cea mai slabă confruntare TV de la înființarea acestui format în 2002. Cauza ar fi coabitarea îndelungată a celor două formațiuni politice CDU și SPD. Guvernând împreună într-o mare coaliție din 2005-2009 și apoi din 2013 până azi, punctele de vedere se aseamănă în mare parte. Iar responsabilitățile pentru actul de guvernare se împart. Chiar dacă Schulz a fost pe-alocuri mai agresiv în dezbaterea televizată, cei doi au evitat să se atace ”la baionetă”. Merkel a ridicat foarte rar tonul – a făcut-o, parcă, mai accentuat spre final, când l-a criticat pe fostul cancelar social-democrat Gerhard Schröder și implicarea acestuia în activitatea concernului petrolier rus Rosneft. Acest fapt ar submina sancțiunile impuse Rusiei, a spus Merkel, concernul fiind trecut pe lista firmelor indexate
.  

DESFĂŞURAREA ALEGERILOR

61,5 milioane de cetățeni au fost înscrişi pe liste pentru alegerea celui de-al 19-lea parlament federal. Cu 400.000 de votanți mai puțin decât la alegerile din 2013. Numărul de alegători care s-au prezentat la urne a fost 49.976.341, deci 76,2% din numărul total al alegătorilor. În medie, alegătorul german are 52 de ani, cea mai ridicată vârstă de până acum. O treime din alegători ar depăși vârsta de 60 de ani, potrivit Oficiului federal de statistică. Se înregistrează și trei milioane de tineri alegători care votează în premieră.

La alegerile generale din 24 septembrie, Autoritatea Electorală germană a permis participarea a 48 de partide în total. Între acestea se numără şi formaţiuni cu nume exotice dar cu platforme cât se poate de serioase
. 
S-a votat în 299 de circumscripții iar secțiile de vot au fost deschise de la ora 8 şi închise la ora 18. Organizarea scrutinului a fost asigurată și cu ajutorul a 650.000 de voluntari. Votul este secret iar alegătorii sunt obligați să intre singuri în cabina de vot, nu au voie să-și ia cu ei nici măcar copiii. S-a decis în premieră că nu este permisă nici fotografierea în cabina de vot, așa-numitele selfies, atunci când se vede în imagine buletinul de vot. Persoana care face așa ceva poate fi ulterior urmărită penal iar votul ei este anulat.

REZULTATUL ALEGERILOR

Cel mai mare parlament din istoria Germaniei cuprinde 709 deputaţi (faţă de cei 630 ai ultimei legislaturi). 

Rezultatul alegerilor se prezintă astfel

	Partid
	Număr alegători
	Erststimmen
	Diferenţă faţă de 2013
	Zweitstimmen
	Diferenţă faţă de 2013
	NNr. locuri



	CDU
	14.030.751
	30,2%
	- 7%
	26,8%
	- 7,4%
	0200

	SPD
	11.429.231
	24,6%
	- 4,8%
	20,5%
	- 5,2%
	1153

	AfD
	5.317.499
	11,5%
	9,6%
	12,6%
	7,9%
	994

	FDP
	3.249.238
	7%
	4,6%
	10,7%
	6%
	880

	CSU
	3.255.487
	7%
	- 1,1%
	6,2%
	- 1,2%
	446

	Stânga
	3.966.637
	8,6%
	0,3%
	9,2%
	0,6%
	669

	Verzii 
	3.717.922
	8%
	0,7%
	8,9%
	0,5%
	67


Ca formare profesională, Bundestagul se prezintă foarte variat. În listele Bundestagului, la rubrica profesii, cei care au avut mai multe mandate, figurează doar ca MdB (membru al Bundestagului). Ceea ce rămâne valabil pentru 300 din cei 709 de membri ai noului Parlament. Singura care se declară "politiciană" de profesie este ecologista Corinna Rüffer. 
În rândurile AfD nu se regăseşte niciun istoric, există însă un pilot, doi din totalul de şase poliţişti şi trei din cei 15 profesori. În celelate grupuri parlamentare se află profesori de economie, la politehnică sau medicină. Cel mai faimos dintre reprezentanţii acestei branşe este profesorul Karl Lauterbach, care reprezintă din 2005  SPD-ul în Bundestag.

Cel mai bine reprezentat grup profesional este cel juridic - cu peste 100 de jurişti, majoritatea avocaţi, dar şi şase judecători. În componenţa celui de-al 19-lea Bundestag se regăsesc mai puţini fermieri, numărul loc scăzând de la 13 la 9. Domeniul prelucrării produselor agricole este reprezentat de alesul trimis de conservatorii bavarezi, Alois Rainer din Straubing, care este singurul măcelar din parlamentul federal
.

Cel mai important rol al Bundestagului în perioada imediat următoare este acela de a alege cancelarul, prin vot secret, fără dezbateri, la propunerea preşedintelui. Pentru a fi ales, este necesar să obţintă votul majorităţii absolute a deputaţilor – “majoritatea cancelarului”. Primul cancelar de după război a fost Konrad Adenauer, în urma alegerilor câştigate de CDU în 1949.

Wolfgang Schäuble va fi noul preşedinte al Bundestagului. Funcţia de preşedintele sau vicepreşedinte al Bundestagului este foarte râvnită, fiind foarte interesantă inclusiv din punct de vedere financiar. Potrivit legii, președintele primește un salariu de două ori mai mare decât un parlamentar, peste 18.200 de euro pe lună. Vicepreședinții primesc o jumătate de spor în plus, cărora li se adaugă diverse alte drepturi, care măresc remuneraţia cu mai multe mii de euro.

Dar plata este doar un aspect. Cei care se află în prezidiu se bucură de o semnificație politică deosebită în parlament. Respectiva persoană conduce ședințele Bundestag-ului și monitorizează respectarea normelor parlamentare.

Angela Merkel, l-a propus pe ministrul federal al Finanțelor pentru cea de-a doua funcţie în stat ca importanţă (după cea de cancelar). În principiu, Regulamentul de procedură al Bundestagului prevede ca fiecare grup parlamentar să fie reprezentat de cel puțin un vicepreședinte în cadrul prezidiului. AfD doreşte de asemenea să aibă un reprezentant în această calitate şi l-a propus pe parlamentarul Albrecht Glaser. Acesta are 75 de ani şi provine din landul Hessa. Înainte de a se înscrie în AfD, Glaser a făcut politică în cadrul CDU, la Frankfurt.

Glaser le refuză musulmanilor dreptul fundamental la libertate religioasă. "Islamul este o ideologie politică și nu o religie. Nu există nicio distincție între musulmani și islamiști", este de părere fostul conservator. „Noi nu suntem împotriva libertății religioase. Islamul este o construcție care nici măcar nu cunoaște libertatea religioasă, și nici nu o respectă. Iar acolo unde această construcţie se manifestă, libertatea religioasă este înăbușită în fașă. Cine procedează astfel cu un drept fundamental, trebuie lăsat fără acel drept", a spus Glaser în primăvara acestui an, în cadrul unui eveniment organizat de partid.

Parlamentarii SPD, FDP, Verzii și cei din Partidul Stângii au anunțat că nu vor vota pentru Glaser. Pe de altă parte, Martin Patzelt (CDU) a avertizat împotriva stigmatizării lui Glaser şi s-a declarat convins că "anumite lucruri se pot rezolva" în cadrul unui "proces democratic". De exemplu, ca vicepreşedinte al Bundestagului, Glaser ar trebui să învețe cum să se comporte cu parlamentarii musulmani în mod corect
. 

În Bundestag a intrat, pe listele AfD şi un român, Markus Cornel Frohnmaier. Intrat în politică ca membru CDU, a parăsit, dezamăgit, formaţiunea dnei Merkel şi a avut o ascensiune fulminantă în AfD, el fiind până la sfârşitul lui 2016 purtător de cuvânt al fostei co-preşedinte a AfD, Frauke Petry, iar din 22 mai 2017 a devenit purtătorul de cuvânt al lui Alice Weidel
. 

Devenit între timp, şeful tineretului din cadrul Alternativei pentru Germania, a candidat pe listele partidului, pe poziţia a patra, în landul federal Baden-Württemberg.

CONCLUZII ŞI ÎNVĂŢĂMINTE

Alegerile – chiar în situaţia în care campania electorală a fost considerată, de către mass media şi analiştii politici, plictisitoare - au generat o adevărată furtună în peisajul politic german şi aceasta va continua cel puţin în următoarea perioadă, în care se desfăşoară negocierile pentru formarea guvernului de coaliţie. 

Se pot trage o serie de concluzii şi se pot lua în calcul, eventual, o serie de învăţăminte ale alegerilor.

Cele două mari partide politice, aflate în ultimii ani în coaliţie (Marea Coaliţie – Groko), au pierdut substanţial şi progresiv procente la ultimele alegeri generale; la alegerile din septembrie 2017 au obţinut cel mai slab rezultat de după război (CDU/CSU şi SPD au pierdut, împreună, 14 procente!). Partidele tradiționale sunt în scădere (de la un total de peste 67% în 2013, creștin-democrații și social-democrații au ajuns să reprezinte împreună doar 53% din societatea germană), la fel ca în Franța, Austria și Olanda în ultimele luni.
Totuşi CDU, alături de “fratele” mai mic, CSU, rămâne cea mai importantă forţă politică din Germania, iar Angela Merkel îşi poate planifica cel de al patrulea mandat de cancelar, dar se va afla nu doar în vizorul proaspetei opoziţii, ci şi al CSU.

De ce a pierdut atât de multe procente CDU/CSU? Şi de ce, totuşi a câştigat alegerile ?

Angela Merkel a vrut ca CDU, ca partid popular, să fie puţin social-democrat, puţin conservator, echilibrat în raport cu stânga sau dreapta şi aşa a pierdut electorat tradiţional de dreapta
. Dar a şi câştigat electoral indecis. Reproşurile nu au lipsit. Die Welt consideră că „Uniunea s-a deplasat în ultimii ani prea mult spre stânga, neglijând valorile conservatoare tradiţionale şi fundamentale: patriotismul, familia, şi economia de piaţă
. 
În primul rând, dreapta conservatoare germană a avut de plătit politica de imigraţie din anii 2015 şi 2016. Asta nu se mai întâmplase : o cancelară conservatoare lasă sute de mii de refugiați să intre necontrolat în țară. Mulți germani sunt entuziasmați, opoziția de stânga e fascinată, dar în partid nu este aceeaşi atmosferă. În momentul în care autoritățile nu mai fac față, Merkel schimbă macazul. Nu acceptă un prag maxim de refugiați din motive constituționale, dar expulzează solicitanți de azil și din Afganistan. Înțelegeri controversate cu Turcia și alte state minimalizează drastic valurile de refugiați. Dar haosul creat în vara anului 2015 a fost decontat la urne, în favoarea AfD. 

În cee ce priveşte energia atomică, dacă în 2009 cancelarei i se părea benefică construcţia de centrale atomice, după catastrofa de la Fukushima, îşi schimbă radical poziţia şi anunţă renunţarea la producerea energiei atomice. Ceea ce este unul dintre principalele puncte ale programului Verzilor!

O altă schimbare de macaz – renunţarea, din 2011, la serviciul militar obligatoriu, a lovit încrederea unei părţi a electoratului tradiţional conservator. Se pare însă, că situaţia se va schimba, pentru că părerile cu privire la armata obligatorie sunt împărţite.

 Modelul ”Tata aduce banii în casă, iar mama pune mâncarea pe masă” a dispărut odată cu înființarea creșelor pentru copiii sub trei ani. Modelul era al stângii, dar a fost preluat de “Mutti”. Spre supărarea multor conservatori din CDU.

Ceea ce însă, alături de politica cu privire la imigraţie, a depărtat cei mai mulţi votanţi conservatori, a fost “căsătoria pentru toţi”. Cerută de ecologişti şi liberali, ca punct al unor evenutale viitoare pertractări pentru formarea unui guvern de coaliţie, legea a fost votată de Bundestag la 30 iunie 2017.  Angela Merkel a votat împotrivă: astfel a putut susține că și-a menținut poziția, ocupând totuși un important subiect de campanie
. 

Unul dintre subiectele abordate de Angela Merkel cu predilcţie şi în funcţie de context este clima. Se manifestă împotriva încălzirii globale pe plan naţional, iar de când Donald Trump a renunțat la Tratatul Climatic de la Paris, cancelara e văzută și la nivel global ca o protectoare a climei. I se spunea, de altfel, “cancelara climei”. Germanilor le place acest lucru, iar cancelara a preluat, din nou, un subiect central al ecologiștilor.

Ceea ce ar mai fi de subliniat ar fi direcţia către care s-au îndreptat voturile pierdute de CDU - acestea s-au îndreptat mai mult către FDP decât către AfD. Circa 1,6 milioane de alegători au părăsit tabăra conservatoare în favoarea celei liberale
, mişcare care poate fi interpretată ca o formă de protest, dar şi încrederea într-o viitoare uniune negru-galben. 

CSU a piedut masiv în favoarea AfD şi Horst Seehofer cere deja o întărire a profilului conservator al CDU/CSU, în speranţa recuperării voturilor alegătorilor de dreapta. Anul viitor vor avea loc alegeri în Bayern, unde Seehofer vrea să obţină majoritatea absolută. Dar este ameninţat nu doar de AfD, ci şi de Verzi, care vor să îşi întărească poziţia ca eventual partener de guvernare. 

SPD este în cădere continuă, urmând un drum care a început în 2009 (23% din voturi), a continuat în 2013 (25,7%) şi a culminat cu 2017 (20,5%). Unii analişti politici consideră că îndelungaţii ani de guvernare au făcut dintr-un partid foarte mândru şi foarte bine individualizat, unul  care a servit doar la construirea majorităţii guvernamentale. Cu alegerea lui Martin Schultz la conducerea partidului a venit cel mai slab rezultat din istoria partidului, egalat doar de cel obţinut în timpul Republicii de la Weimar.

 Anunţul candidaturii lui, la 27 ianuarie 2016, a ridicat partidul în intenţiile de vot ale germanilor. Acesta venea ca un om nou, nu purta stigmatul crizelor, nu putea fi asociat cu Agenda 2010
, nu fusese parte a coaliţiei cu CDU/CSU. Dădea impresia că este un om cu picioarele pe pământ, credibil şi apropiat de oameni.  Niciodată membru al Bundestagului, ales în Parlamentul de la Strasbourg în 1994, era primul outsider care venea să se impună pe scena naţională. 

Dar discursul lui Martin Schultz nu a reuşit să mobilizeze un partid social-democrat deziluzionat de ideologia din ce în ce mai centristă a partidului. Creşterea şi descreşterea lui Martin Schultz s-au petrecut succesiv şi cu mare viteză, marcate mai ales de criza refugiaţilor. La începutul anului 2016, o Angela Merkel fragilizată de criza refugiaţilor, îi crea lui Schultz cadrul pentru a fi perceput ca o figură nouă şi ca o potenţială alternativă la cancelară. În februarie Schultz era cotat cu 50%, Merkel cu 34%.

Dar rezultatul prost la alegerile de land din Saarland (Schleswig-Holstein) şi pierderea conducerii landului în Nordheim-Westfalia au făcut ca, cu trei săpătmâni înainte de alegeri, raportul să fie inversat. Rezultatul votului l-a determinat pe Schultz să anunţe imediat intrarea partidului în opoziţie.
Ceea ce a mai ridicat moralul social-democraţilor şi a impactat, în acelaşi timp, asupra desfăşurării negocierilor pentru formarea noului guvern, au fost alegerile din Saxonia Inferioară, din 15 octombrie 2017. Partidul lui Martin Schultz poate susţine acum, cu mai multă aplomb, faptul că eventuale alegeri anticipate nu-i sperie deloc. Dimpotrivă! 

Alegerile din Saxonia Inferioară ar fi trebuit să se desfăşoare abia în luna ianuarie a anului viitor. Însă, în august, Elke Twesten, parlamentar al Partidului Verzilor a părăsit formaţiunea ecologistă și s-a alăturat taberei conservatoare (CDU). Astfel, fragila majoritate a guvernului format din SPD și ecologişti, posibilă doar datorită unui singur parlamentar, s-a năruit. Au fost necesare noi alegeri.

Social-democații (SPD) au câștigat alegerile regionale din Saxonia Inferioară, cu 39,6% (2013: 32,6%(. E cel mai bun rezultat obținut de social-democrați în acest land federal din 1998 încoace. Conservatorii din CDU au obținut doar 33,6% (2013: 36%), o cădere ”istorică” în Saxonia Inferioară. Verzii ecologiști ocupă locul trei cu 8,7% (13,7%), urmați de liberali (FDP) cu 7,5% (9,9%) și AfD cu 6,2% (0).
Doar că unii analişti consideră că scorul bun al SPD nu reflectă o tendinţă naţională, ci are legătură cu actualul prim-ministru, Stephan Weil.

În alegerile federale, SPD a pierdut mai mult de 500.000 voturi în favoarea AfD, 860.000 în favoarea CDU, dar şi a Verzilor
.
FDP revine, în sfârşit, în Bundestag, dar Christian Lindner se vede mai degrabă lider al opoziţiei, decât partener junior al Angelei Merkel alături de Verzi. Succesul FDP este un cec în alb că liberalii nu se vor mai lăsa reprezentaţi de Uniune, ca în timpul coaliţiei galben-negru din 2009-2013, care a avut ca urmare ieşirea liberalilor din Bundestag pentru patru ani. Atitudinea lui Lindner din timpul negocierilor pentru formarea guvernaului întăreşte această aserţiune. 

Verzii au obţinut cel mai frumos rezultat la care se puteau aştepta. De fapt, peste aşteptările lor. Dar au o serie de probleme care nu par a fi foarte uşor de rezultat, dintre care cea mai importantă şi cu consecinţe majore asupra tuturor celoralte este aceea a lipsei unui veritabil centru de putere. Cvartetul de campanie – Göring-Eckart, Ozdemir, Peter şi Kretsch nu poate îndeplini pentru multă vreme acest rol. Deci partidul va trebui să lupte din greu pentru existenţa lui şi pentru funcţionarea în cadrul unei eventuale coaliţii cu CDU şi FDP, care nu va fi un experiment pentru cei slabi.

Cele două partide mici din extremele eşichierului politic german, AfD şi Stânga, au obţinut mai mult de ¼ din voturi. Afd a luat voturi de la CDU, care a pierdut 1,05 din alegătorii nemulţumiţi de alunecarea spre centru a partidului, precum şi de la CSU. De la SPD a luat 470.000 voturi, de la Stânga 400.000 iar de la FDP 40.000
. De asemenea, a reuşit să atragă o mare parte a electoratului indecis sau a absenteiştilor – circa 1,2 milioane de absenteişti au votat în septembrie în favoarea AfD. De altfel, mai mult decât în 2013, bătălia a fost dată acum pentru câştigarea acestora. 

AfD a intrat în Bundestag ca a treia forţă politică, având 94 de deputaţi. În rândurile lor se regăsesc nu puţini, cel puţin la nivel declarativ, extremişti de dreapta. Fantomele trecutului par a reveni. Se preconizează forţarea limitelor, provocări, înscenări; toate acestea fac parte din  aresenalul utilizat de AfD în ultimii patru ani. 

Succesul populiştilor de dreapta se poate explica prin temele abordate, în special cu cele referitoare la securitatea internă, integrare şi coeziune socială. AfD a polarizat temerile cetăţenilor în aceste direcţii, pe care SPD, de exemplu, le-a trecut sub tăcere. Rezultatul unui sondaj desfăşurat de institutul pentru sondarea opiniei publice Infratest arată că 99% dintre cei intervievaţi nu se simt siguri în ţara lor
. Printre altele, AfD a promit reintroducerea serviciului militar obligatoriu şi expulzarea refugiaţilor cu antecedente penale. 

Stânga a câştigat mult, este stabilă, dar, ca şi până acum, nu are nicio perspectivă de a intra în guvern şi, cu AfD în opoziţie, a pierdut şi speranţa de a fi singurii reprezentanţi ai alegătorilor anti-sistem din Germania. Mai ales în partea de est a ţării, unde AfD a obţinut un rezultat pe care îl sărbătoreşte şi acum. Dar e de remarcat faptul că o parte dintre alegătorii verzlor (170.000) au migrat către Stânga.

O serie de indicatori explică şi sunt, în acelaşi timp, semnale de alarmă pentru întreaga clasă politică germană.

Grupa de vârstă:

AfD este popular în rândul tuturor grupelor de vârstă, dar în special pentru grupa de vârstă 35-44 de ani, la fel şi FDP, preferat însă de tinerii până la 24 de ani - aici a acţionat campania bine ţintită către tineri a lui Christian Lindner. Pentru Stânga şi Verzi nu se pot face remarci deosebite.

Sex: 

Cei mai mulţi alegători ai CDU au fost femei, pentru SPD şi Stânga au votat în egală măsură femei şi bărbaţi, invers pentru FDP, iar pentru AfD în special bărbaţi. 

Ocupaţii:

În pofida pierderii masive de voturi, CDU/CSU este votat de către alegători din toate categoriile profesionale, dar a atras, spre deosebire de celelalte partide, pensionari. Un avans l-a avut SPD în atragerea şomerilor şi lucrătorilor, dar a pierdut funcţionarii. 

AfD a câştigat mult în rândurile şomerilor, atingând aproape valorile CDU şi SPD. Liberalii se bazează pe liber profesionişti, dar şi pe funcţionari publici, iar Verzii i-au convins cu precădere pe funcţionarii publici. Stânga are alegători în toate zonele, dar pierd procent mare al şomerilor.

Educaţie:

CDU şi SPD au pierdut mulţi alegători din toate categoriile, CDU în special din învăţământul secundar. AfD a câştigat mult printre cei cu nivel mediu sau scăzut de educaţie. FDP se bazează pe alegători cu educaţie superioară, ca şi Verzii. 

FORMAREA GUVERNULUI

Rezultatul alegerilor aduce după el, din nou, necesitatea formării unei coaliţii de guvernare şi singura alternativă viabilă, în condiţiile în care posibilitatea unei intrări la guvernare a AfD sau stângii este de neluat în calcul, este cea formată din CDU/CSU, Verzi şi FDP – aşa numita Coaliţie Jamaica
 (culorile celor patru partide sunt culorile steagului Jamaicăi). 
Va fi însă de durată, nu doar pentru că acum este vorba de patru partide ci şi pentru că este vorba de poziţii teoretic ireconciliabile. Dar lungile negocieri nu sunt o noutate.  În 2005, când s-a format prima coaliţie mare condusă de Merkel, alcătuirea alianţei a durat 65 de zile. Tratativele de formare a celei de-a doua mari coaliţii au durat în 2013 86 de zile. 

Practica arată că înaintea negocierilor propriu-zise se desfăşoară discuţii preliminare, nu doar la nivel federal, ci şi la nivelul landurilor, care se concentrează, de fapt pe întrebări fundamentale de tipul “Vrem această coaliţie? O vrem cu adevărat?”. Acestea au început la 8 octombrie 2017, la Berlin cu 52 de oameni politici - nu toţi parte din noul Bundestag -  şi 48 scurte luări de cuvânt politice!
Debutul a fost marcat de clarificarea poziţiilor între CDU şi CSU, între care relaţiile nu sunt tocmai frăţeşti. Nici CDU nu se poate prezenta ca un monolit. La sfârşitul lunii septembrie, aripa ultraconservatoare a CDU i-a cerut Angelei Merkel să lase preşedinţia partidului, şeful tineretului CDU cere „figuri noi” şi „un viraj conservator”. Idee pe care o susţine cu tărie şi Horst Seehofer. Mărul discordiei între cele două partide conservatoare este plafonarea imigraţiei - despre care nu voia să audă, în primă instanţă, nici Angela Merkel, nici Verzii. Temele discutate ca principiu: finanţe, Europa, climă, energie şi mediu, migraţiune, azil, integrare, formare, cercetare, inovare, digitalizare şi media, muncă, pensii, sănătate şi îngrijiri sociale, familie, femei, bătrâni şi tineri, comune, locuinţe, cultură şi condiţii egale de viaţă, mediu şi protecţia acestuia, economie şi transporturi, externe, apărare, cooperare şi comerţ, securitate şi siguranţă internă, statul de drept. 

La sfârşitul acestei prime faze a negocierilor, părerile erau împărţite, acuzele reciproce nu au lipsit. Ecologistul Jürgen Trittin i-a acuzat pe reprezentanţii CDU, CSU şi FDP că nu au venit în întâmpinarea doleanţelor partidului Verzilor. Una din temele în discuţie este protecţia mediului. "Promisiunile asumate trebuie respectate", a mai spus Trittin. Germania trebuie să facă mai mult pentru că şi emisiile de noxe au crescut considerabil. "Deţinem cele mai mari surse de CO2 din Europa şi parţial şi din lume. Este vorba de centralele pe cărbuni care trebuiesc drastic reduse." Pe de altă parte, FDP se plânge că Verzii sunt maximalişti şi că imigraţia fără restricţii, susţinută de aceştia, şi interzicerea centralelor electrice ar arunca alegătorii nemulţumiţi în braţele AfD. Alexander Dobrindt, liderul CSU bavarez, spunea că nu vede posibil niciun compromis cu Verzii în ceea cele două probleme. 

S-a discutat, evident, şi preluarea viitoarelor ministere: pentru Verzi Externele (important pentru reîntregirea familiilor, una dintre propunerile de neeludat ale Verzilor) şi un superminister pentru mediu, protecţia consumatorilor şi energie, iar pentru FDP Finanţele cu competenţe extinse.

Toţi au dat, însă, asigurări că runda a doua a negocierilor va fi mult mai eficientă. 

Între timp au avut loc şi alegerile din Saxonia Inferioară, iar rezultatul slab al conservatorilor a fost un semnal pentru continuarea şi finalizarea negocierilor, pentru formarea guvernului de coaliţie. 

Pe 6 noiembrie 2017 negocierile au intrat în faza hotărâtoare şi, cum susţine Angela Merkel, până la mijlocul lunii ar trebui să fie încheiate şi guvernul format.

Se va vedea dacă o coaliţie "Jamaica" este cu adevărat posibilă sau nu. Testul de rezistenţă este masiv influenţat de afirmaţia făcută de liderul liberal Christian Lindner. Acesta a declarat televiziunii publice după primele negocieri: "Nu ne e frică de alegeri anticipate". Probabil doar un avertisment, dar trebuie ţinut seamă de faptul că formaţiunea are posibilitatea să participe la formarea arcului guvernamental, dar ar putea la fel de bine să meargă în opoziţie pentru a obţine un rezultat şi mai bun la viitoarele alegeri. 
Pe 16 noiembrie, termenul final avansat de Angela Merkel, situaţia stătea astfel:

Timp de o lună, patru dintre cei mai puțin probabili parteneri politici ai Germaniei au încercat să decidă dacă pot forma un guvern de coaliție viabil. Termenul limită pentru încheierea discuțiilor de ”explorare” - un precursor al negocierilor formale - a fost vineri dimineața, pe 16 noiembrie.

Temele fierbinți au fost:

Azilul, imigrația și reîntregirea familiei
După multe lupte, CDU și CSU au convenit că un nou guvern ar trebui să urmeze o limită de maximum 200.000 de persoane pe an, care intră în Germania din motive umanitare. 

Problema reunificării familiei constituie, de asemenea, un obstacol greu de trecut. Criticii au avertizat că acceptarea reîntregirii nelimitate a familiei ar putea avea ca rezultat creșterea numărului de refugiați cu până la 70.000; alții prevăd o creștere cu sutele de mii.

Guvernul aflat în exercițiu a înghețat subiectul pentru următorii doi ani. În timp ce CDU/CSU doresc extinderea acestui moratoriu, Verzii solicită reunificarea familiilor pentru refugiații cu statut de azil sau "protecție subsidiară". Ei susțin că această mișcare ar descuraja traficul de ființe umane.

FDP a spus că ar consimți la o astfel de reglementare numai dacă s-ar îndeplini anumite condiții. CSU nu pare dispus să facă compromisuri, optând în schimb să transmită un semnal clar că imigrația în Germania va fi strict controlată pe viitor.

Protecția climei
Problema protecției climei este, de asemenea, controversată. În timp ce toate cele patru părți acceptă, în esență, obiectivele germane privind protecția climei, ele nu sunt de acord cu modalitatea de implementare. În timp ce Verzii au cerut închiderea imediată a 20 de centrale electrice, CDU/CSU și FDP spun că măsura nu ar avea sens din punct de vedere economic și ar putea fi periculoasă.

Și aici a izbucnit o luptă asupra cifrelor și a modului în care ar trebui interpretate. Verzii susțin că 90-120 de milioane de tone de emisii de dioxid de carbon ar trebui reduse pentru a se atinge obiectivele germane privind clima până în anul 2020. Pe de altă parte, Uniunea și FDP spun că cifrele ar fi mult mai mici, undeva între 32 și 66 de milioane de tone.

FDP și CSU au continuat să avertizeze asupra amenințării întreruperilor de curent în cazul în care centralele electrice vor fi deconectate. Dar Uniunea și FDP au declarat că ar fi dispuși să închidă jumătate din centralele pe care Verzii le-ar închide.

Verzii rămân fermi în cererile lor ca o coaliție Jamaica să inițieze o eliminare a autovehiculelor cu combustie internă, retrăgându-și cerințele anterioare de a nu fi înregistrate automobile cu ardere internă în Germania după 2030. Schimbarea de accent nu a reușit să faciliteze negocierile. Liderul FDP, Christian Lindner, a susținut că "mai presus de toate, nu există încă un consens asupra faptului că nu pot fi impuse limite ale mobilității individuale".

Politica UE și a zonei euro
FDP este strict împotriva oricărei viitoare salvări a țărilor care se auto-manevrează în situații financiare dificile, ca în cazul Greciei. De asemenea, liberalii și-au exprimat opoziția față de cererea președintelui francez Emmanuel Macron pentru un buget comun al zonei euro. Verzii, în schimb, sprijină ideile de reformă ale lui Macron atât pentru zona euro, cât și pentru UE.

Câte promisiuni de campanie pot fi păstrate?
Problema cât de mulți bani ai contribuabililor ar putea fi cheltuiți de o potențială coaliție Jamaica constituie, de asemenea, un obstacol greu de trecut.

Suprataxa de solidaritate, sau așa-numitul "Soli", este un exemplu-cheie. Taxa a fost instituită pentru finanțarea infrastructurii și dezvoltării în fosta Germanie de Est după reunificare, dar FDP dorește s-o elimine în 2019. CDU/CSU declară că vor să renunțe treptat la acest impozit, care varsă anual miliarde de euro în bugetul de stat. Verzii doresc să păstreze impozitul, susținând că, în caz contrar, finanțarea investițiilor importante în educație și digitizare ar fi insuficientă.

Estimările bugetare inițiale indică faptul că cvartetul Jamaica ar aloca aproximativ 100 de miliarde de euro pentru noi proiecte. Dacă Germania dorește să mențină un buget echilibrat, lucru pe care toate părțile l-au acceptat, atunci o serie întreagă de proiecte ar trebui înghețate. Cu toate acestea, evaluatorii fiscali au dat recent discuțiilor preliminare un avânt atunci când au estimat că guvernul federal ar avea probabil un excedent fiscal de aproximativ 30 de miliarde de euro.

Miza e mare
Timpul pentru găsirea unui compromis se scurge rapid. Un document comun prin care se subliniază dorința formării unui guvern de coaliție negru-galben-verde urma să fie lansat cel târziu vineri. Toate cele patru partide trebuie să prezinte documentul în fața propriilor structuri, în speranța de a obține undă verde pentru a începe negocierile oficiale
.

Luni, 20 noiembrie, Angela Merkel a anunţat preşedintelui federal faptul că negocierile au fost întrerupte, prin ieşire liberalilor. 

Acum sunt posibile trei scenarii : Marea Coaliţie reformată, alegeri anticipate sau guvern minoritar
.

Marea Coaliţie numeric vorbind, este posibilă, dar Martin Schultz nu vede altă variantă decât opoziţia. Pe de altă parte, la trei zile de la sfârşitul negocierilor, voci din SPD, printre care şi membri ai Bundestagului, cer să se revizuiască poziţia faţă de o eventuală nouă coaliţie cu CDU/CSU. Ca răspuns, Volker Kauder, liderul facţiunii CDU din Bundestag, salută ideea unei refaceri a Marii Coaliţii care „a făcut treabă bună” 
. 
Guvernul minoritar este o variantă puţin probabilă şi greu de realizat. O alianţă între CDU/CSU are mai puţin cu 29 de locuri decât ar trebui pentru majoritate în Bundestag. Aceeaşi situaţie este şi în cazul unei coaliţii conservatori-Verzi; în această combinaţie sunt cu 42 de locuri mai puţin decât necesar. Angela Merkel nu doreşte un guvern minoritar, nesigur; în campanie a promis germanilor un guvern stabil şi trebuie să îşi respecte promisiunea. 

Legea fundamentală germană face drumul către alegeri anticipate foarte dificil. Conform art. 63
, cancelarul este ales de Bundestag, fără dezbateri, la propunerea preşedintelui federal.  Este aleasă persoana care primește voturile majorității membrilor Bundestagului. Persoana aleasă este numită de președintele federal. Dacă nu este aleasă persoana propusă de preşedinte, Bundestagul poate alege un cancelar în termen de 14 zile de la scrutin, cu voturile majorităţii membrilor săi. Dacă alegerea nu se realizează înăuntrul acestui termen, atunci are loc un nou tur de scrutin în care este ales cel care obţine cel mai mare număr de voturi. Dacă persoana aleasă primește voturile majorității membrilor Bundestagului, președintele federal trebuie să o numească în termen de șapte zile de la alegeri. Dacă persoana aleasă nu primește voturile acestei majorități, atunci, în termen de șapte zile, președintele federal fie numește persoana, fie dizolvă Bundestagul şi în 60 de zile se organizează alegerile anticipate. 

Aceasta pare acum varianta cea mai probabilă, dar nu este clar dacă alegerile anticipate ar schimba sau nu repartizarea forţelor în cadrul Bundestagului.

Luni după amiază, în pofida din ce în ce mai multor cereri din rândurile propriului partid, dar şi din rândurile foştilor parteneri de negociere de a se retrage, Angela Merkel a anunţat că va candida din nou pentru o coaliţie de partide!

